钦定古今图书集成/明伦汇编/氏族典/第033卷 > 《王圻续文献通考》 > 宗爱
## 钦定古今图书集成/明伦汇编/氏族典/第033卷 > 《王圻续文献通考》 > 宗爱

按《魏书宗爱传》，“爱不知其所由来，以罪为阉人，历碎
职至中常侍。正平元年正月，世祖大会于江上，班赏
群臣，以爱为秦郡公。恭宗之监国也，每事精察。爱天
性险暴，行多非法，恭宗每衔之。给事仇尼道盛、侍郎
任平城等任事东宫，微为权势，世祖颇闻之。二人与
爱并不睦，为惧道盛等案其事，遂构告其罪，诏斩道
盛等于都街。”时世祖震怒，恭宗遂以忧薨。是后世祖
追悼恭宗，爱惧诛，遂谋逆。二年春，世祖暴崩，爱所为
也。尚书左仆射兰延、侍中吴兴公和疋议，以高宗冲
幼，欲立长子征秦王翰，置之秘室。爱知其谋。始爱负
罪于东宫，而与吴王余素协，乃密迎余自中宫便门
入，矫皇后命征延等入，以次收缚，斩于殿堂，执秦王
翰，杀之于永巷而立余。余以爱为大司马、大将军、太
师、都督中外诸军事，领中秘书，封冯翊王。爱既立余
位居元辅，录三省，兼总戎禁，坐召公卿，权恣日甚，内
外惮之。群情咸以为爱必有赵高、阎乐之祸。余疑之，
遂谋夺其权。爱愤怒，使小黄门贾周等夜杀余。高宗
立诛爱、周等，皆具五“刑，夷三族。”